Aylin Hartley

**Aylin Hartley** birodalmi marsall és ISB tiszt volt a 72-es szektorban.

Korai története zavaros, illetve maga Aylin sem emlékszik rá kifejezetten jól. A női tiszt részt vett a Cora-Manda Szövetség alakításában is, mint birodalmi kém. A Cora-Manda elpusztítása után a Birodalomnál igen magas rangba került. Jó kapcsolatok fűzték a helyi ISB fejéhez, Cathos Ewax igazgatóhoz.

## Gyerekkora

### Születése

Aylin Hartley a Kijimi nevű, Külső Gyűrűben található planétán látta meg a napvilágot, elzárva a külvilágtól. Aylin anyját még pár hónapos rabolták el emberkereskedők, kifejezetten azzal a céllal, hogy váltságdíj fejében majd pénz üthesse a markukat. Egyetlen dologgal nem számoltak, mégpedig hogy az asszony, akit elraboltak, várandós volt.

A rablók tanácstalanok voltak az újszülött világrajövetele után - bármiféle ötlet híján felajánlották, hogy az asszony elmehet, a gyermeket viszont ott kell hagynia. Szörnyű elválás volt ez, azonban nem volt más választása: a gyermek maradt, ő ment.

### Kísérletek

A fiatal Aylin nem volt szerencsés, egy biológiai labornak adták el, és kísérletek százait végezték el rajta, egészen 11 éves koráig. Egy Daane nevű orvos használta fel őt mindenféle elfajzott kísérletekre és tesztekre.

A külvilágról szinte semmilyen információja nem volt, csupán egy cellatársától szerzett némi információt, akivel bár mindössze csak pár hetet töltöttek együtt, jó barátságot kötöttek. A külvilág léte azonban izgalomba hozta, rengeteget faggatta barátnőjét róla, hiszen egész fiatalkorában csak a cella belsejét látta.

Ahogy teltek a hónapok, Aylinra egyre kevesebb szükségük volt, ezért Daane szerette volna, ha mihamarabb eltüntetik a lányt, így kiadta parancsba az asszisztensének, hogy altassák el. Aylin végighallgatta a párbeszédet a szellőzőn keresztül, így halálfélelemmel telve várta az asszisztens érkezését. Amikor belépett az ajtón, már látta nála az injekciót, reszketve állt a sarokban, szinte a sírás kerülgette, amikor az asszisztens elkapta és beoltotta. Néhány órával később csodálkozva ébredt egy hajó hátsó ülésén. A hajó vezetőülésében az asszisztens ült, aki éppen leszállni készült egy másik bolygóra.

### Élete a családjával

Az elkövetkező 3 évét Coruscanton töltötte egy felsőbb szinteken lévő lakásban, ahol próbálták hozzászoktatni a sok ember jelenlétéhez, mert egész korábbi életében csupán öt embert látott. Az itt töltött idő alatt többször próbálták felkutatni az eredeti családját, de a keresések hiábavalónak tűntek.

Így teltek hétköznapjai, egészen 9 évvel a Klónok Háborúja kitörése előtt, mikor egy nap váratlan hírek birtokába kerültek. Egy helyi banda betört az emberkísérleteket végző laborba, és a földdel tették egyenlővé az épületet. A labort porig rombolták, az ott dolgozók nagy része szörnyethalt a támadásban. Aylin napokon át várta, hogy valami hírt kapjon egykori barátnője felől, de mindhiába. Sejtette, hogy ő is odaveszett az eseményeknél, ahogy minden ember, akit életében valaha is ismert.

Két héttel a támadások után egy újabb váratlan hívás fogadta. Édesapja és a kishúga találkozni akartak vele, mégpedig olyannyira hamar, hogy két órával az üzenet után már egy elegáns hajón süvített az atmoszférában. Aylin nem tudta mire vélni az egészet, azonban ahogy a 72-es szektorbeli Nicas Prime-ra értek, apja azonnal elmagyarázott neki mindent.

Kiderült, hogy az édesanyja bár már nem él, egész életükben a lányuk után kutattak, és nem adták fel. Egészen a végsőkig kitartottak a keresésben, azonban édesanyja sajnos már nem élhette meg a család újraegyesülését. Kiderült, hogy a Hartley család nagy vagyonra tett szert, hála az apja megörökölt fegyvergyárának, amely a Köztársaság fegyverkezési programjának hála jócskán felfutott. Ennek köszönhető, hogy még egy hatalmas birtokot is tudtak venni Prime Cityben.

## Katonai tevékenysége

Aylin a Klónok Háborúja kitörésekor már a Köztársaság tiszti akadémiáinak egyikét koptatta. Apja mindenáron azt akarta, hogy lányai igazán sokra vigyék, így tehát egy percig sem volt kérdés, hogy katonai pályára szánja őket.

### Az RSB tagjaként

Hála apja befolyásának és jó eredményeinek végül századosként került ki az akadémiáról. Több ütközetben is részt vett, azonban ezeket inkább a Köztársasági Biztonsági Szervezet (RSO) kötelékében töltötte, megbízásai ugyanis többnyire innen érkeztek. Harctéri taktikában sosem volt annyira kiemelkedő, mint titkosszolgálati akciók végrehajtásában, így végül ez is lett tevékenysége javarészt.

Egyik legfőbb küldetése ezen időszakban a Mandalore-környéki szektorok megfigyelése volt. Nem nagyon tudott jó viszonyt kialakítani a néppel, látva a Halálőrség tetteit, így elég nagy ellenszenve lett a néppel kapcsolatban.

### A Birodalom megalakulása után

A Birodalom megalakulása sok változást hozott az életébe. Átkerült az RSB-ből átszervezett ISB tagjai közé, ahol jó pár emberrel megismerkedett, köztük a későbbi igazgató Cathos Ewaxszal, Grawen Anlerrel, valamint Amkae Verdével. Az ISB kötelékében töltött évek hajnalán kiképzőtisztként szolgált: több igazán nagy karriert befutó titkosszolgálati ügynök képzésénél jelen volt.

Köztük volt Elia Anler, korábbi ismerősének, Grawennek a lánya is, aki már ekkoriban is igen tehetségesnek mutatkozott. Több küldetésen is együtt vettek részt - ezek között volt az is, melyen az ügynök édesapja, Aylin barátja, Grawen Anler is elhunyt. A küldetés ennek ellenére is sikerrel zárult, és az azt vezető Hartley előtt lebegett az előléptetés lehetősége, mint császári kém. Azonban nem akarta elvenni ezt a lehetőséget az apját elvesztő Eliától, így a jelentéseket később meghamisítva elérte, hogy helyette őt képezzék tovább császári kémnek.

Helyette a 72-es szektorba helyezték őt, amely azonban egyáltalán nem zavarta, ugyanis itt már kiterjedt kapcsolati hálója volt: többek között a szektor ISB igazgatója, Cathos Ewax is.

Az áthelyezés RSB-s múltjának és az ISB-nél töltött idejének volt köszönhető, és igen nagy lehetőségeket tartogatott számára. Őrnaggyá léptették elő, és a Nicas Prime-ra helyezték, ahol szinte azonnal megértette, miért pont rá bízták a planétát. Rengeteg mandalori harcos élt ott, és az ő konfliktusaiktól volt hangos a bolygó. Azzal a céllal, hogy felszámolja a helyi klánokat, létrehozott egy csempész alteregót, Pruedence Maradort.

### A Cora-Manda felemelkedése

A bolygószerte uralkodó szindikátusok közül a Cundur Uluuhl által alapított Cora-Manda volt a legnagyobb hatalommal bíró, azonban az évek során a fénye megkopott. Hogy küldetését sikerre vigye, a frissen odakerülő, lázadó Bergan Henclorral együtt gyakorlatilag újraalapították a szervezetet Cora-Manda Szövetség néven, és csakhamar magukba olvasztották a Nicas Prime teljes lakosságát.

A szervezet kezdetben hatalmas sikereket ért el, még a Szektor Szenátusba is bejutottak, és noha Henclor révén az EKGRP és a Szövetség a Cora-Manda mellé állt, szektorszerte negatív hírnevet szereztek maguknak agresszív hozzáállásukkal és megszólalásaikkal.

### A Nicas Prime, mint birodalmi bolygó

Miután 2 év alatt sikerült titokban belső konfliktusokat generálnia a Cora-Mandán belül, egyre jobban érződött, hogy a jelenlegi Nicas állapotának napjai meg vannak számlálva. Ez végül BBY 4-ben történt meg, mikor a nicasi csatában az egykori csempészekből álló szövetséget sikerült megosztania, akiket így a Birodalom könnyedén el tudott pusztítani. Ebben a csatában hunyt el a hivatalos magyarázatok szerint Pruedence Marador.

Újdonsült birodalmi kollégáival, a Cora-Mandától átállt Henclor admirálissal és Tonary századossal együtt nekiálltak a mandalori maradék felszámolásának, ezzel együtt pedig a Nicas Prime-ot rendes birodalmi bolygóvá alakítani. Ennek része volt a Decentralizált Birodalmi Szövetség, rövidítve DBSZ megalakítása, mellyel a császárt nem kedvelőket célozták meg. A nicasi tevékenysége miatt előléptették ezredessé.

A következő évben a Birodalom Napjáig szinte eseménytelen volt Nicas, végeztek az újjáépítésekkel, és szokatlanul nagy volt a csend. Nem hiába, mert azon a napon a mandalori csoportok egy része a korai Consortiummal egyesülve egy támadást hajtottak végre először Nicason, majd pedig pár óra múlva a cadosi ünnepségről elrabolták és fogságba ejtették Drageve nagymoffot és Ewax igazgatót. Ganner Sollal és egy újonc inkvizítor-tanítvánnyal együtt sikeresen kiszabadították mindkét tisztet, de ennek ára volt: az egyik gránát robbanásánál Aylin elvesztette részlegesen a hallását, melyet sosem szerzett vissza.

### Ondera

A cadosi események után visszatért a Nicasra, ahol ismételten újrakezdték a bolygó újjáépítését. Ekkor gondolkodott el azon, hogy lehet mégse válogatta meg eléggé az embereit, ugyanis túlságosan is jól volt megszervezve a csapás, így szinte biztos volt benne, hogy létezik egy belsős ember. Ahogy a helyszínelők eltérő jelentéseket adtak le, kénytelen volt a szakaszvezetőknél házkutatást elrendelni. Az egyiknél rátalált egy lila bőrű kislányra, aki Onderának hívta magát.

A gyermek miatt lehívta Henclort, hogy segítsen szóra bírni a lányt, hátha tud nekik segíteni a Cora-Manda maradványaival kapcsolatban. A terve bevált, ugyanis sikerült azonosítaniuk az árulókat, akik a lányt is elrabolták. Azonban a sok együtt töltött idő után egyre inkább elkezdett úgy tekinteni a gyermekre, mint a saját lányára. Ahogy újabb csendes időszak érkezett Nicasra, Aylin végül örökbefogadta Onderát, és eleinte titokban képezni kezdte az eléggé harcias leányzót.

### A Birodalom terjeszkedésének éveiben

Az újabb békés hónapokat a nagymoff zavarta meg, ezúttal a Micor II megszállásának terveivel, valamint egy szürke dobozzal, melyben hat kis piros kocka várta - egy tábornoki rangjelzés. Bár részben örült a kinevezésnek, tudta, milyen árat kell fizetnie érte.

A Micor II megszállása talán a legsikeresebb birodalmi offenzívák közé sorolható: egy villámcsapással meghódították a bolygót, és sikeresen kiűzték a lázadó erőket, szinte ellenállás nélkül. A planéta sokkal másabb volt, mint az Aylin által olyan jól ismert Nicas Prime: sokkal hűvösebb volt, gyakran esett az eső, az épületek jó állapotban voltak, és lávafolyamokat sem lehetett látni sehol.

Ez az időszak volt tekinthető a DBSZ fénykorának, hála a Micor II lakóinak, akik valósággal bálványozták a felszabadító birodalmi erőket, hiszen kiemelték a bolygó lakóit a mélyszegénységből. Ezalatt során ismerkedett meg Aiden Pearsonnal, aki először mint Henclor patronáltja, később pedig a flotta kapitánya volt. A férfi szoros kapcsolatot alakított ki Onderával az úgynevezett “szikra”, az Erő miatt. Pearson erőérzékenységét Henclor és Ondera után a tábornok is igen hamar kiderítette; azonban titkát megőrizte, hasonlóan a DBSZ többi tagjának titkaihoz.

A lázadóktól később szintén átállt Narklin Chicrivel együtt tervezték meg Nared elfoglalását is, azonban a hadműveletet a szektorbeli vezérkar folyamatosan csak elodázta a béke kedvéért… egészen Vader nagyúr látogatásáig. A sith nagyúr személyesen látogatott el a szektorba, hogy megfélemlítse a vezérkart, és emlékeztesse őket feladatukra - így tehát az inváziót hamarosan megkezdték, a szárazföldi erők parancsnokának pedig a frissen előléptetett Hartley marsallt, azaz Aylint helyezték.

Nared bolygóját a szövetségiek sokkal nagyobb erőkkel védték, mint Micor II-t, így tehát az ütközetek jóval véresebbek és küzdelmesebbek voltak, mint korábban. Bár a gyenge szövetségi flottát a birodalmiak elég hamar legyőzték, a szárazföldi akciók jóval tovább tartottak - köszönhető ez a lázadók gerilla-harcmodorának is. Több hónap véres küzdelem, a Purifier bevetése és több hadtest összevonása után végül hónapokkal később végre birodalmi zászlók lobogtak a bolygón.

A győzelem azonban mit sem ért, hiszen a bolygó lakossága nem volt hajlandó behódolni a Birodalomnak. A Nareden ragadt Istor tábornok vezetésével folytatódott az ellenállás földalatti mozgalmakban, melyeket sokkal nehezebb volt kiirtani, mint egy hadsereget legyőzni. Így tehát a marsall létrehozott egy birodalmi előírásoknak nem megfelelő, azonban katonai akciókban igen sikeres különítményt, kiket Slayer-osztagnak nevezett el. A csapat vezetőjének a vérengzéseiről híres Dolk Gerast tette meg, aki olyan sikeres hadműveleteket vitt véghez, hogy végül a vezérkar is hajlandó volt engedélyezni a csapat létezését.

A naredi sikereket sajnos Chicri már nem élte meg: egy lázadó terrorakció áldozata lett, mely a fél főparancsnokságot is magával vitte, de ennek az indokát a sírba vitte magával. A néhai tábornokot még el se temették, már megjelent még egy személy Hartley múltjából.